L 123/2
MT
Il-Ġurnal Uffiċjali tal-Unjoni Ewropea
8.5.2023
(3)
L-istabilizzaturi taċ-ċomb iżidu l-istabbiltà termali tal-PVC waqt il-kompostar u l-produzzjoni tal-oġġetti.
Dawn iħarsu wkoll il-PVC mill-fotodegradazzjoni.
L-industrija fl-Unjoni waqqfet gradwalment u volontarjament l-użu talistabilizzaturi taċ-ċomb fil-PVC u fl-oġġetti tal-PVC, u rrappurtat li dak il-proċess tlesta b’suċċess fl-2015 (5).
L-oġġetti tal-PVC li fihom iċ-ċomb, speċjalment il-prodotti tal-kostruzzjoni, għandhom ħajja ta’ servizz twila, u jibqgħu jintużaw għal deċennji sħaħ; imbagħad meta jintremew isiru skart li jista’ jiġi riċiklat u potenzjalment jerġa’ jsir ċomb fil-prodotti permezz tal-PVC irkuprat.
Id-dossier tal-Anness XV wera li minħabba l-waqfien gradwali talistabilizzaturi taċ-ċomb fl-Unjoni, fl-2016 90 % tal-emissjonijiet totali stmati taċ-ċomb mill-oġġetti tal-PVC fl-Unjoni kienu attribwibbli għall-oġġetti tal-PVC importati.
(4)
Biex jeħfief l-infurzar tar-restrizzjoni proposta, jixraq li jiġi restritt kwalunkwe ċomb preżenti fil-PVC irrispettivament mill-funzjoni maħsuba tiegħu.
(5)
Fil-5 ta’ Diċembru 2017, il-Kumitat għall-Valutazzjoni tar-Riskju (“RAC”) tal-Aġenzija adotta l-opinjoni finali tiegħu (6), u kkonkluda li r-restrizzjoni proposta mill-Aġenzija hija l-aktar miżura xierqa għall-Unjoni kollha li tindirizza r-riskji identifikati li joħolqu l-komposti taċ-ċomb preżenti bħala stabilizzaturi fl-oġġetti tal-PVC mil-lat ta’ effettività fit-tnaqqis ta’ dawn ir-riskji, u mil-lat ta’ prattiċità u monitorabbiltà.
(6)
Ir-RAC ippropona projbizzjoni tal-użu ta’ kull konċentrazzjoni taċ-ċomb fl-oġġetti tal-PVC.
Ir-RAC qabel ukoll malAġenzija li jenħtieġ li tiġi stabbilita deroga għall-oġġetti tal-PVC li fihom il-PVC irkuprat.
Madankollu, ir-RAC ippropona li għall-kontenut taċ-ċomb f’ċerti oġġetti tal-PVC li fihom PVC riġidu u flessibbli rkuprat, jenħtieġ li jiġu stabbiliti limiti ogħla, ta’ 2 % u 1 %, rispettivament, skont il-piż.
Dik il-proposta qieset li l-alternattiva għar-riċiklaġġ ta’ dawn l-oġġetti, jiġifieri r-rimi tal-iskart tal-PVC f’landfill u bl-inċinerazzjoni, instmat li żżid l-emissjonijiet fl-ambjent u ma tnaqqasx ir-riskju.
Il-limiti differenti proposti qiesu l-kontenut medju stmat taċ-ċomb fl-iskart talPVC riġidu u flessibbli fl-2013, l-impatt mistenni fuq il-volumi riċiklati, u l-fatt li r-rilaxx taċ-ċomb mill-PVC flessibbli hu magħruf li jkun iżjed meta mqabbel mal-PVC riġidu.
Tqies kif xieraq il-fatt li xi oġġetti għandhom kontenut qawwi ta’ PVC riċiklat li fl-oġġett finali jista’ jilħaq 100 % skont il-piż tal-PVC.
(7)
Fil-15 ta’ Marzu 2018, il-Kumitat għall-Analiżi Soċjoekonomika (“SEAC”) tal-Aġenzija adotta l-opinjoni finali tiegħu (7) li tikkonkludi li r-restrizzjoni proposta mill-Aġenzija, kif modifikata mir-RAC u mis-SEAC, kienet l-aktar miżura xierqa għall-Unjoni kollha li tindirizza r-riskji identifikati, mil-lat tal-benefiċċji u l-kostijiet soċjoekonomiċi tagħha.
Is-SEAC wasal għal dik il-konklużjoni abbażi tal-aqwa evidenza disponibbli, filwaqt li qies il-proprjetajiet taċ-ċomb bħala sustanza tossika mingħajr limitu u l-impatt tiegħu fuq saħħet il-bniedem, u l-affordabbiltà talkostijiet assoċjati mar-restrizzjoni proposta.
Is-SEAC ikkunsidra li hemm bosta alternattivi xierqa disponibbli b’mod wiesa’ u li diġà jintużaw fl-Unjoni.
Ikkunsidra wkoll il-kosteffettività tar-restrizzjoni.
Finalment, ikkonkluda li anki impatti limitati fuq saħħet il-bniedem mil-lat ta’ tnaqqis fil-kwozjent tal-intelliġenza jkunu biżżejjed biex ipaċu l-kostijiet tar-restrizzjoni.
(8)
Is-SEAC qabel mal-proposta fid-dossier tal-Anness XV li, meta titqies l-evoluzzjoni projettata tal-konċentrazzjoni taċ-ċomb fil-PVC irkuprat, dik il-konċentrazzjoni se tonqos ġmielu sal-2035-2040 biex l-oġġetti tal-PVC li fihom il-PVC irkuprat jkunu jistgħu jikkonformaw mal-limitu tal-konċentrazzjoni taċ-ċomb ġenerali propost ta’ 0,1 %.
Għalhekk, id-deroga għal ċerti oġġetti tal-PVC li fihom il-PVC irkuprat jenħtieġ li tkun tapplika għal 15-il sena middħul fis-seħħ tar-restrizzjoni.
Is-SEAC qabel ukoll li, biex titqies l-inċertezza rigward ix-xejriet futuri dwar l-ammont ta’ skart tal-PVC li jmur għar-riċiklaġġ u l-kontenut taċ-ċomb tiegħu, jenħtieġ li dak il-perjodu ta’ applikazzjoni jiġi vvalutat mill-ġdid fi żmien 10 snin mid-dħul fis-seħħ tar-restrizzjoni.
F’konformità mal-għan tal-Pjan ta’ Azzjoni tal-UE għal Ekonomija Ċirkolari (8) tal-2015 li jiġu promossi ċikli ta’ materjali mhux tossiċi u li jitħares il-livell għoli ta’ protezzjoni tas-saħħa tal-bniedem u tal-ambjent, il-Kummissjoni jidhrilha li l-perjodu ta’ applikazzjoni jenħtieġ li jerġa’ jiġi vvalutat fi żmien seba’ snin u nofs (7,5) mid-dħul fis-seħħ tar-restrizzjoni.
(5) (6) (7) (8)
Rapport ta’ progress ta’ VinylPlus tal-2017, p. 14; ara https://vinylplus.eu/uploads/downloads/VinylPlus_Progress_Report_2017.pdf https://echa.europa.eu/documents/10162/86b00b9e-2852-d8d4-5fd7-be1e747ad7fa https://echa.europa.eu/documents/10162/86b00b9e-2852-d8d4-5fd7-be1e747ad7fa Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tarReġjuni.
L-Għeluq taċ-Ċirku — Pjan ta’ Azzjoni tal-UE għal Ekonomija Ċirkolari, COM(2015) 614 final.